पाएं अपने शहर की ताज़ा ख़बरें और फ्री ई-पेपरडाउनलोड करें
कोटा/जयपुर। शनिवार को 10 मिनट के टॉरनेडो और उसके बाद 15 मिनट हुई बारिश ने पूरे शहर को तबाह कर दिया। इसी तबाही से बचने के लिए एक शख्स ने बरगद के नीचे पनाह ली, लेकिन वहीं उसके लिए काल बन गया। हवा की रफ्तार इतनी ज्यादा थी कि उसने विशाल बरगद के पेड़ को भी उखाड़कर फेंक दिया। पूरे शहर में तबाही का मंजर फैला हुआ था। जगह-जगह बिजली के उखड़े खंभों को कर्मचारी ठीक कर रहे थे।
वहीं नगर निगम की टीम जमींदोज हुए पेड़ों को हटाने में पसीना बहा रही थी। दोपहर तीन बजे के करीब अचानक बादल छाए और रफ्तार भरी हवाएं चलने लगीं। 43 साल पुराने उपकरणों के आधार पर मौसम विभाग ने हवा की रफ्तार 50 किलोमीटर प्रतिघंटा आंकी। जबकि भूगोलविदों के मुताबिक 100 किमी से भी ज्यादा रफ्तार वाली हवाएं चलीं।
आगे की स्लाइड में देखिए कोटा में टॉरनेडो ने कैसे बरपाया कहर कि याद आ गया 1972 का तूफान...
19 डिग्री गिरा तापमान :
मौसम अधिकारी अजीतपाल भाटिया के अनुसार 15 मिनट की बारिश में तापमान 19 डिग्री गिरा। दोपहर 2.30 बजे तापमान 42 डिग्री था। बारिश के बाद जब इसे मापा गया तो यह 23 डिग्री रह गया। इसके 15 मिनट बाद यह 27 डिग्री हुआ। शाम 5.30 बजे तापमान 30 डिग्री पर पहुंचा। उन्होंने बताया कि अब कोटा में समय से पहले मानसून आने की संभावना है।
प्रमुख सड़कों पर गिरे 43 पेड़:
तूफान के कारण शहर की प्रमुख सड़कों पर 43 पेड़ गिरे हैं। रीको सामुदायिक केन्द्र के पास 4 पेड़ धराशाई हो गए तो तलवंडी सेक्टर चार में उपभोक्ता भंडार के ऊपर पेड़ गिरा, जिससे यहां खड़ी कार को नुकसान हुआ। डिस्पेंसरी के पीछे बिजली के तारों पर तथा 5 ए 22 के पास मकान में पेड़ गिरा। महावीरनगर विस्तार योजना में बने बाड़े के पास, दादाबाड़ी डिस्पेंसरी के पास पार्क में ट्रांसफार्मर के ऊपर पेड़ गिरा। इसी प्रकार बसंतविहार में सिद्ध विनायक गणेश मंदिर में व सड़क पर पेड़ गिरे। पार्षद अमोलक देवी के अनुसार उनके वार्ड में 10 पेड़ गिरे हैं। सीएडी चौराहे, विज्ञाननगर, आईएल कालोनी, थर्मल कालोनी, हनुमानबस्ती, कदम बावड़ी, एक्सीलेंट दादाबाड़ी व इन्कम टैक्स कार्यालय के पास भी पेड़ों के गिरने से रेलिंग टूट गई।
1972 का तूफान याद आया :
सीएडी के रिटायर्ड एक्सईएन राधेश्याम खंडेलवाल (61) ने बताया कि आज उन्हें 1972 के तूफान की याद आ गई, जब कोटा एयरपोर्ट पर विमान के लिए बनाया गया मजबूत हैंगर (गैराज) नीचे बैठ गया था। जगह-जगह सैकड़ों पेड़ गिरे थे। आज के तूफान की रफ्तार इतनी तेज थी कि दादाबाड़ी में उनके मकान की छत पर रखे 30 किलो वजनी सीमेंट कंक्रीट के ब्लॉक उड़कर नीचे आ गिरे।
गलियों व सड़कों पर भरा पानी :
विज्ञाननगर में जैन मंदिर के पास सड़क ऊंची होने से घरों में पानी आ गया। सब्जीमंडी, तलवंडी चौराहा, जवाहरनगर, केशवपुरा चौराहा में भी सड़कों पर पानी भरा रहा। इंद्रामार्केट व्यापार संघ अध्यक्ष मुन्नाभाई के अनुसार जैन गोटा सेंटर,चंदन ब्यूटी सेंटर, मनोज कटपीस सेंटर में एक-एक फीट पानी भर गया।
बिजली व पानी का संकट :
तूफान के साथ बिजली व पानी की सप्लाई भी बिगड़ गई। पूरा शहर बिजली से कट गया। कुन्हाड़ी में टावर टूट गया, आरएसी ग्राउंड, पुलिस लाइन, बसंत विहार, लाडपुरा सब्जीमंडी, कोलीपाड़ा, घंटाघर क्षेत्र में बिजली के खंभे टूट गए। एक्सईएन एमके गोयल ने कहा कि यदि बिजली चालू नहीं हुई तो पानी की सप्लाई सुबह भी शुरू नहीं हो पाएगी। वाटर सप्लाई रविवार को सुबह भी बहाल होने की संभावना नहीं है। गुमानपुरा, परकोटा का हिस्सा, तलवंडी, महावीरनगर सहित अन्य क्षेत्रों में रात दस बजे तक बिजली बहाल हो गई, लेकिन दादाबाड़ी, बसंतविहार व इसके आसपास के क्षेत्र में बंद रही। बिजली बंद रहने का असर मुख्य जलवितरण केन्द्र अकेलगढ़ पर भी पड़ा है। विभाग के अधिकारियों का कहना है कि यदि रात तक बिजली की सप्लाई शुरू नहीं हो पाई तो रविवार की शाम को भी पानी की सप्लाई में बाधा पड़ेगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva zho_Hant eng_Latn